hotchpotch/miracl-hf-unified huggingface dataset:
బ్రిజేష్ పటేల్
1952 నవంబర్ 24 న గుజరాత్ లోని బరోడాలో జన్మించిన బ్రిజేష్ పటేల్ (Brijesh Patel) భారతదేశపు మాజీ క్రికెట్ క్రీడాకారుడు. 1974 నుంచి 1977 మధ్యకాలంలో బ్రిజేష్ భారత టెస్ట్ జట్టులో ప్రాతినిధ్యం వహించాడు. భారత్ తరఫున ఇతడు 21 టెస్టులు ఆడి 29.45 సగటుతో 972 పరుగులు చేశాడు. ఇందులో ఒక సెంచరీ, 5 అర్థ సెంచరీలు ఉన్నాయి. టెస్ట్ క్రికెట్ లో ఇతని అత్యధిక స్కోరు 115 నాటౌట్. వన్డేలలో 10 సార్లు భారత జట్టుకు ప్రాతినిధ్యం వహించి 30.37 సగటుతో 243 పరుగులు సాధించాడు. వన్డేలలో ఇతని అత్యధిక స్కోరు 82 పరుగులు. కవర్ మరియు పాయింట్ లలో ఇతను అత్యుత్తమ ఫీల్డర్ గా పేరుసంపాదించాడు. 1975 మరియు 1979 ప్రపంచ కప్ క్రికెట్ లో పాల్గొన్న భారత జట్టులో బ్రిజేష్ ప్రాతినిధ్యం వహించాడు.
హీరాలాల్ గైక్వాడ్
హీరాలాల్ గైక్వాడ్ (Hiralal Ghasulal Gaekwad) భారత మాజీ క్రికెట్ క్రీడాకారుడు. ఇతను 1923 ఆగస్టు 29 న మహారాష్ట్ర లోని నాగ్‌పూర్ లో జన్మించాడు. 1952 లో భారతదేశం తరఫున ఒక టెస్ట్ మ్యాచ్ ఆడి 22 పరుగులు సాధించాడు.
మాధవ్ ఆప్టే
మాధవ్ ఆప్టే (Madhavrao Laxmanrao Apte) భారతదేశపు మాజీ క్రికెట్ క్రీడాకారుడు. ఇతను 1932 అక్టోబర్ 5 న మహారాష్ట్ర లోని ముంబాయిలో జన్మించాడు. 1952 నుంచి 1953 వరకు ఇతడు భారత క్రికెట్ జట్టు తరఫున 7 టెస్టులలో ప్రాతినిధ్యం వహించాడు. 49.27 సగటుతో టెస్టులలో 542 పరుగులు సాధించాడు. ఇందులో ఒక సెంచరీ మరియు 3 అర్థ సెంచరీలు ఉన్నాయి. అత్యధిక స్కోరు 163 నాటౌట్.
దిలీప్ దోషి
1947 డిసెంబర్ 22 న గుజరాత్ లోని రాజ్‌కోట్లో జన్మించిన దిలీప్ దోషి (Dilip Rasiklal Doshi) భారత మాజీ క్రికెట్ క్రీడాకారుడు. 1979 నుంచి 1983 వరకు భారత క్రికెట్ జట్టుకు ప్రాతినిధ్యం వహించి 33 టెస్టులు, 15 వన్డేలు ఆడినాడు. 30 సంవత్సరాల వయస్సులో టెస్ట్ క్రికెట్ లో ప్రవేశించి 100 టెస్ట్ వికెట్లు సాధించిన వారిలో ఇతడు రెండో బౌలర్. భారతీయులలో ఈ ఘనత సాధించిన మొదటి బౌలర్ ఇతడే. టెస్ట్ క్రికెట్ లో దిలీప్ మొత్తం 114 వికెట్లు పడగొట్టాడు. ఇందులో ఒకే ఇన్నింగ్సులో 5 వికెట్లను 6 సార్లు సాధించాడు. అతని అత్యుత్తమ బౌలింగ్ విశ్లేషణ 102 పరుగులకు 6 వికెట్లు.
శివలాల్ యాదవ్
శివలాల్ యాదవ్ (Nandlal Shivlal Yadav ) ఆంధ్రప్రదేశ్ లోని హైదరాబాదు లో జన్మించి భారత క్రికెట్ జట్టుకు ప్రాతినిధ్యం వహించిన క్రీడాకారుడు. ఇతడు 1957 జనవరి 26 న జనించాడు. భారత జట్టు తరఫున 1979 మరియు 1987 మధ్యకాలంలో 35 టెస్టులు, 7 వన్డేలలో ప్రాతినిధ్యం వహించాడు.
1979 లో ఆస్ట్రేలియా పై తన తొలి టెస్ట్ మొదలుపెట్టి, ఆ సీరీస్ లోని 5 టెస్టులలో మొత్తం 24 వికెట్లను సాధించాడు. దీంతో వెంకట రాఘవన్ ను పక్కనపెట్టాల్సి వచ్చింది. భారత జట్టులో రవిశాస్త్రి, దిలీప్ దోషి లు ప్రవేశించేవరకు ఇతను రెగ్యులర్ గా భారత జట్టులో స్థానం సంపాదించాడు.
మనిందర్ సింగ్
1965 జూన్ 13 న మహారాష్ట్ర లోని పూనే లో జన్మించిన మనిందర్ సింగ్ (Maninder Singh) భారత మాజీ క్రికెట్ క్రీడాకారుడు.భారత జట్టు తరఫున మనిందర్ సింగ్ 35 టెస్టులు, 59 వన్డేలలో ప్రాతినిధ్యం వహించాడు. బౌలింగ్ లో చక్కటి నైపుణ్యం పదర్శించి బిషన్‌సింగ్ బేడీ వారసుడిగా పరిగణించబడ్డాడు. కాని 1986-87 లో మద్రాసు టెస్ట్ టై గా ముగియడానికి అతడే కారణమని విమర్శకుల అభిప్రాయం. 1987 ప్రపంచ కప్ లో పాల్గొన్న భారత జట్టులో ఇతడు సభ్యుడు. అంతర్జాతీయ క్రికెట్ నుంచి నిష్క్రమించిన తర్వాత క్రికెట్ వ్యాఖ్యాతగా మంచి పేరు సంపాదించాడు.
విక్రం రాథోర్
1969 మార్చి 26 న పంజాబ్ లోని జలంధర్ లో జన్మించిన విక్రం రాథోర్ (Vikram Rathour) భారత క్రికెట్ మాజీ క్రీడాకారుడు. ఇతడు 1996, 1997 కాలంలో భారత జట్టుకు 6 టెస్టులు, 7 వన్డేలలో ప్రాతినిధ్యం వహించాడు. టెస్ట్ క్రికెట్ లో 13.09 సగటుతో 131 పరుగులు, వన్డేలలో 27.57 సగటుతో 193 పరుగులు సాధించాడు. వన్డేలలో 2 అర్థ సెంచరీలు సాధంచాడు.
పెదతాడేపల్లి (తాడేపల్లిగూడెం మండలం)
పెదతాడేపల్లి పశ్చిమగోదావరి జిల్లా లోని తాడేపల్లిగూడెం మండలమునకు చెందిన గ్రామము.. తాడేపల్లిగూడెం నుండి నల్లజర్ల వెళ్ళే దారిలో ముందుగా వచ్చే ఊరు. తాడేపల్లిగూడెం నుండి సుమారు 5 కిలోమీటర్లు ఉంటుంది.
ఆరోగ్యము
ఆరోగ్యము : (Health)
ఓ నానుడి : ఆరోగ్యమే మహాభాగ్యము
మనిషి - శారీరకంగాను, మానసికంగాను, సామజికంగాను, ఆర్థికంగాను, తను ఉన్న పరిసరాలలో హాయిగా జీవించడాన్ని ఆరోగ్యము అంటారు .
ఆరోగ్యము మనిషి ప్రాథమిక హక్కు. ప్రతి ఒక్కరూ ఆరోగ్యముగా ఉండాలి, ఆరోగ్యముగా ఉండడానికి ప్రయత్నించాలి, మంచి ఆరోగ్య పరిసరాలను కల్పిణ్చుకోవాలి. ఆరోగ్యముగా ఉండమని ఇతరులకు సలహా ఇవ్వాలి .
దేశాభివృద్దికి, సౌభాగ్యానికి ఆరోగ్యం ముఖ్యమైనది. ప్రపంచ ఆరోగ్య సంస్ధ (డబ్ల్యు.హెచ్.ఓ) ఆరోగ్యం అంటే “శారీరక, మానసిక మరియు సాంఘిక, ఆధ్యాత్మిక కుశలత, అంతే కాని కేవలం ఏదైనా ఒక వ్యాధిగాని లేక వైకల్యం గాని లేకపోవడం మాత్రమే కాదు“ అని వివరిస్తుంది. ఒక వ్యక్తి (అతను లేక ఆమె) యొక్క సామర్ధ్యాన్ని గురించి తెలుసుకుని ఉండడం, జీవితంలో సంభవిస్తూ ఉండే సాధారణ శ్రమ, ఒత్తిడికి తట్టుకుని ఉండగలగడం, ఉత్పాదక శక్తితో పనిచేయగలగి ఉండడం మరియు అతను లేక ఆమె జాతికి తన వంతు తోడ్పాటును అందించడంతో ఉండే మానసిక ఆరోగ్యాన్ని ఒక మనో-కుశలతగా ప్రపంచ ఆరోగ్య సంస్ధ వర్ణిస్తుంది. ఇటువంటి వాస్తవిక దృష్టితో చూసినపుడు, మానసిక ఆరోగ్యం అనేది ఒక వ్యక్తి యొక్క మానసిక శ్రేయస్సుకు పునాది వంటిది మరియు వ్యక్తి సమర్ధంవంతంగా పనిచేయడానికి ఉపయోగపడేది.మనిషి - శారీరకంగాను, మానసికంగాను, సామజికంగాను, ఆర్థికంగాను, స్వల్పంగా మార్పును తన జీవన-పరిష్థితులలో గమనిస్తే దానిని వ్యాధి లేక అనారోగ్యము (Ill-health) అని నిర్వచించవచ్చు .
పి.టి.ఉష
భారత దేశపు పరుగుల రాణిగా పేరుగాంచిన పి.టి.ఉష 1964 june 27] న జన్మించింది. ఈమె పూర్తి పేరు పిలావుళ్ళకండి తెక్కే పఱంబిల్ ఉష (Pilavullakandi Thekkeparambil Usha). 1979 నుంచి, భారతదేశం తరఫున అథ్లెటిక్స్ లో పాల్గొని, దేశానికి పలు విజయాలను అందించింది. ఈమె ముద్దు పేరు పయోలి ఎక్స్‌ప్రెస్ (Payyoli Express ). 1986 సియోల్ ఆసియా క్రీడలలో 4 బంగారు పతకాలు. ఒక రజిత పతకం సాధించింది. 1982 ఢిల్లీ ఆసియా క్రీడలలో కూడా 2 రజిత, 1990 ఆసియాడ్ లో 3 రజిత, 1994 ఆసియాడ్ లో ఒక రజిత పతకాలు సాధించింది. 1984 లాస్‌ ఏంజిల్స్ ఒలింపిక్స్లో 400 మీటర్ల హార్డిల్స్ పరుగు పందెంలో సెకనులో వందోవంతులో కాంస్య పతకం లభించే అవకాశం కోల్పోయిననూ ఒలింపిక్స్ అథ్లెటిక్స్ లో ఫైనల్స్ చేరిన తొలి భారతీయ మహిళగా రికార్డు సృష్టించింది. ఆమె దేశానికి సాధించిపెట్టిన ఖ్యాతికి గుర్తుగా భారత ప్రభుత్వం 1985లో పద్మశ్రీ మరియు అర్జున అవార్డు లతో సత్కరించింది.
కేరళ రాష్ట్రంలోని కోజికోడ్ జిల్లా పయోలీలో జన్మించిన పి.టి.ఉష 1976లో కేరళ రాష్ట్ర ప్రభుత్వం స్థాపించిన క్రీడా పాఠశాలలో కోజికోడ్ జిల్లా తరఫున ప్రాతినిధ్యం వహించి, అందులో చేరింది. ఆ సమయంలో ఆమెకు మాసమునకు కేరళ ప్రభుత్వం చెల్లించిన డబ్బు రూ.250/-
1979లో ఉష జాతీయ స్థాయి పాఠశాల క్రీడలలో పాల్గొంది. అప్పుడే ఆమె లోని నైపుణ్యాన్ని కోచ్ ఓ. నంబియార్ పసిగట్టాడు. అప్పటి నుంచి ఆమెకు చాలా కాలం వరకు అతడే కోచ్ గా శిక్షణ ఇచ్చాడు. ఆ సమయంలో దేశంలో మహిళా అథ్లెట్ల సంఖ్య చాలా తక్కువ. అథ్లెటిక్ సూట్ ధరించి ట్రాక్ పై పరుగెత్తడం అరుదుగా జరిగేది. 1980 రష్యా ఒలింపిక్స్ లో పాల్గొన్ననూ ఆమెకు అది అంతగా కలిసిరాలేదు. 1982లో ఢిల్లీలో జరిగిన ఆసియా క్రీడలలో 100 మీ. మరియు 200 మీటర్ల పరుగులో రజత పతకం పొందింది. 1985లో కువైట్లో జరిగిన ఆసియన్ ట్రాక్ అండ్ ఫీల్డ్ పోటీలలో ఉష బంగారు పతకం పొందడమే కాకుండా, కొత్త ఆసియా రికార్డును సృష్టించింది. 1983 నుంచి 1989 మధ్యకాలంలో ఉష ఆసియన్ ట్రాక్ అండ్ ఫీల్డ్స్ పోటీలలో 13 స్వర్ణ పతకాలను సాధించింది. 1984లో అమెరికా లోని లాస్ ఏంజిల్స్లో జరిగిన ఒలింపిక్ క్రీడలలో ఉష సెమీఫైనల్స్ లో పథమస్థానంలో వచ్చిననూ పైనల్స్ లో వెంట్రుకవాసిలో పతకం పొందే అవకాశం కోల్పోయింది. సెకనులో వందోవంతు తేడాతో కాంస్యపతకం పొందే అవకాశం జారవిడుచుకున్ననూ, ఒలింపిక్ క్రీడల అథ్లెటిక్స్ లో పైనల్స్ చేరిన తొలి మహిళా క్రీడాకారిణిగా రికార్డు సృష్టించింది. 1960లో ప్లయింగ్ సిఖ్ మిల్కా సింగ్కు కలిగిన దురదృష్టమే పి.టి.ఉషకు కూడా కలిగింది.
1986లో దక్షిణ కొరియా రాజధాని సియోల్లో జరిగిన 10 వ ఆసియా క్రీడలలో పి.టి.ఉష 4 బంగారు పతకాలను సాధించడమే కాకుండా అన్నిట్లోనూ ఆసియా రికార్డులు సాధించడం విశేషం. అదే ఆసియాడ్ లో మరో రజత పతకం కూడా సాధించింది. 1985లో జకార్తాలో జరిగిన 6 వ ట్రాక్ అండ్ ఫీల్డ్ చాంపియన్ షిప్ పోటీలలో ఈమె 5 బంగారు పతకాలను సాధించి తనకు తిరుగులేదని నిరూపించుకుంది. అంతర్జాతీయ క్రీడాజీవితంలో మొత్తం మీద ఈమె 101 స్వర్ణ పతకాలను సాధించింది.
ప్రశ్న
ప్రశ్న లేదా ప్రశ్నము (Question or Query) మానవుని కుతూహలానికి ఒక మంచి ఉదాహరణ. మన మెదడులో మొదలైన ఎన్నో ప్రశ్నలకు సమాధానాలు తెలియని వాటికోసం ప్రయత్నిస్తూ మానవుడు ఎన్నో కొత్త విషయాలను తెలుసుకొని విజ్ఞానిగా తయారౌతాడు. ప్రశ్నకు వ్యతిరేక పదం జవాబు.
ఏమిటి, ఎందుకు, ఎలాగ, ఎవరు, ఎక్కడ, ఏది మొదలైనవి ప్రశ్నలకు మూలాలైన పదాలు..
అవధానం అనే సాహిత్య ప్రక్రియలో ప్రశ్నలు వేసేవారిని పృచ్ఛకులు అంటారు. పృచ్ఛ అనగా ప్రశ్న అని అర్థం.
గాజు (పదార్ధం)
గాజు (Glass) ఒకరకమైన పారదర్శక లేదా పారభాసిక పదార్థము. అది అస్ఫాటిక పదార్థము. ఇది ధనరూపంలో కన్పిస్తున్నా నిజమైన ఘన పదార్థం కాదు. దీన్ని శీతలీకరణం చెందిన ద్రవముగా గుర్తించవచ్చు. గాజు ద్రవాన్ని త్వరగా చల్లబర్చడం వల్ల దాని స్నిగ్థత అధికమై ఘనరూపాన్ని సంతరించుకుంటుంది. అందుచేత గాజును అతి శీతలీకరణం చెందిన ద్రవము అంటారు.
రసాయనికంగా గాజు సోడియం సిలికేట్, కాల్షియం సిలికేట్, సిలికా ల మిశ్రమం. (NaSiO4SiO)
గాజు తయారీ మూడు దశలలో జరుగుతుంది. 1. ముడి పదార్థాలను కరగబెట్టడం, 2. కరిగిన ముద్ద పదార్థాన్ని అవసరమైన ఆకృతికి మార్చడం 3. మందశీతలీకరణము
గాజు తయారీకి వాడే ముడి పదార్థాలు: సోడాయాష్ (NaCO), సున్నపురాయి ( CaCO) ఇసుక (SiO)
ఈ పదార్థాలను సరియైన పాళ్ళలో కలిపి, మరమిల్లులో వేసి సన్నని పొడిగా మారేవరకు దంచుతారు. ఈ మిశ్రమపు పొడిని బాచ్ అంటారు. దీనికి కొన్ని పగిలిన గాజుముక్కలను (కల్లెట్) కలుపుతారు. కల్లెట్ గాజు యొక్క ద్రవీభవన స్థానాన్ని తగ్గిస్తుంది. ఈ మొత్తం మిశ్రమాన్ని 1000C వరకు కొలిమిలో వేడిచేస్తారు. ఈ కింది రసాయన చర్యలు జరిగి ద్రవ గాజు యేర్పడుతుంది.
NaCO + CaCO + 4SiO → NaSiO4SiO + CO
గాజు గాల్ అనే పేరుతో గాజుపైన తేలియాడే మలినాలను తొలగిస్తారు. ఈ స్థితిలో కొన్ని లోహాల ద్రావణాలను కలిపి రంగు గాజును రూపొందిస్తారు.
పై దశలో ఏర్పడిన ద్రవ రూపంలో గల గాజును కొంత మేరకు చల్లబరుస్తారు. ఇలా చల్లబరచిన ద్రవగాజును మూసలలో వేసి అవసరమైన ఆకృతిని పొందుపరుస్తారు.
ద్రవగాజును త్వరగా చల్లబరిస్తే అది పెళుసుగా తయారగును. అందుచేత గాజును ప్రత్యేక పద్ధతిలో చల్లబరుస్తారు. దీన్ని మందశీతలీకరణం అంటారు. ద్రవగాజును కన్వేయర్ బెల్టులపై పోసి ఒక పొడవైన గదిలో గల అధిక ఉష్ణోగ్రతా ప్రదేశం నుండి అల్ప ఉష్ణోగ్రతా ప్రదేశానికి నెమ్మదిగా పంపుతారు. అందుచేత గాజు నెమ్మదిగా చల్లబడుతుంది. మందశీతలీకరణం వల్ల గాజుకు అధిక బలం వస్తుంది.
ఒక్కో రకమైన గాజుకు కొన్ని ప్రత్యేక ధర్మాలు,ప్రత్యేక ఉపయోగాలు ఉన్నాయి.
కొన్ని లోహ లవణాలను/లోహ ఆక్సైడ్లను మందశీతలీకరణం కంటే ముందుగా గాజుకు కలిపి చల్లబరిస్తే రంగు గాజులు లభిస్తాయి.
గాజును వేడిచేసి మెత్తబరచి దాని లోనికి గాలిని ఊది కోరిన ఆకృతి గల గాజు వస్తువులు తయారుచేసే సాంకేతిక నైపుణ్యాన్ని గ్లాస్ బ్లోయింగ్ అంటారు. గాజు వస్తువు ఎరుపుగా మారె వరకు ఆక్సీ-ఎసిటిలీన్ మంటలో వేడిచేస్తారు. వేడి చేసిన చోట గాజు మెత్తబడుతుంది. దీనిలోనికి నోటితో గాని,యంత్ర సహాయంతో గాని గాలిని ఊదుతారు. గ్లాస్ బ్లోయింగ్ ప్రక్రియ పైరెక్స్ మరియు బోరోసిలికేట్ గాజుతో మాత్రమే సాధ్యము. ఇతర గాజులైటే పగిలిపోతాయి.
మంగళసూత్రం (1966 సినిమా)
ఈ చిత్రం మే 19,1966 లో విడుదలైయింది.
సిగరెట్
సిగరెట్ అనేది పొగ త్రాగే కడ్డీ. చిన్నగా తురమబడిన పొగాకును కాగితము ద్వారా తయారుచేయబడిన గొట్టంలో కూరి వీటిని తయారుచేస్తారు. 
సిగరెట్లు తాగే అలవాటు ఒక వ్యసనం అని నిరూపించబడింది. పొగాకులో ఉండే ప్రధానమైన నికోటిన్ అనే రసాయన పదార్థం వ్యసనానికి కారణమైన ఉత్ప్రేరకం. ఈ అలవాటువల్ల చాలా రకాల కాన్సర్లు, హృద్రోగాలు, శ్వాసకోశ సంబంధిత వ్యాధులు కలుగుతాయి. గర్భవతులైన వారు పొగ త్రాగితే పుట్టే సంతానం లోపాలతో ఉండడం వంటి సమస్యలు కలుగుతాయి.. సిగరెట్టు, చుట్ట - రెండూ పుగాకుతో చేసినవే. కాని చుట్టకంటే సిగరెట్టు ఇంకా చిన్నది. పుగాకు పొడిని కాగితంలో చుట్టి సిగరెట్లు తయారు చేస్తారు. చుట్టలు పూర్తి ఆకును చుట్టి చేస్తారు. తాజా పరిశోధనల్లో సిగరెట్ వల్ల నపుంసకత్వం సంభవిస్తుందని, ఈ నపుంసకత్వం తరతరాలకు సంక్రమించే అవకాశం ఉందని ఫలితాలను వెల్లడించారు.
మధ్య అమెరికాలో 9వ శతాబ్దం నాటికే పొగ త్రాగే అలవాటు ఉన్నట్లు తెలుస్తుంది. మాయ నాగరికతలోను, అజ్టెక్ నాగరికతలోను మత సంబంధమైన కార్యక్రమలలో పొగాకు త్రాగేవారు. కరిబియన్, మెక్సికో, దక్షిణ అమెరికా ప్రాంతాలలో బాగా ముందుకాలంనుండి పొగ త్రాగే అలవాటు ఉండేది. క్రిమియా యుద్ధం కాలంలో బ్రిటిష్ సైనికులు ఒట్టొమన్ టర్క్ సైనికులను అనుకరించి పొగ త్రాగడం మొదలుపెట్టారు. తరువాత పొగ త్రాగే అలవాటు ఐరోపాలోను, ఇతర ఖండాలలోను విస్తరించింది.
మార్కెట్‌లో లభించే సిగరెట్లలో చూడడానికి కనిపించేవి - పుగాకు బ్లెండ్, చుట్టే సిగరెట్ పేపర్, ఆ పేపరును అతికించే , మరియు చాలావాటిలో ఆధారంగా తయారైన ఫిల్టర్.. అయితే సిగరెట్టులో వాడే పుగాకు బ్లెండుకు చాలా ప్రాధాన్యత ఇస్తారు. కొన్ని కంపెనీల బ్లెండులలో 100పైగా పదార్ధాలు ఉండవచ్చును.
రోజుకొక సిగరెట్టే కాలుస్తున్నా రక్తనాళాలకు హాని చేస్తుందని తేలింది. ఒక్క సిగరెట్‌ తాగినా, అది రక్తనాళాలను గట్టి పడేలా చేసి గుండె జబ్బులకు గురి చేస్తుంది.రక్తనాళాలు గట్టిపడడం వలన గుండె జబ్బులొచ్చే ప్రమాదం పెరుగుతుంది. పొగ తాగే వారికన్నా, పొగాకును నమిలే వారిలో రక్తనాళాల గట్టిదనం తక్కువగా ఉన్నా, మొత్తానికి పొగాకు అలవాటు లేని వారికంటే ఎక్కువేనని తేలింది. (ఆంధ్రజ్యోతి 28.10.2009)
అంజు బాబీ జార్జ్
అంజు బాబీ జార్జ్ (Anju Bobby George) (మళయాలం :അഞ്ജു ബോബി ജോര്‍ജ്ജ്)భారతదేశానికి చెందిన ప్రముఖ అథ్లెటిక్ క్రీడాకారిణి. ఈమె 1977 ఏప్రిల్ 19న జన్మించింది. 2003లో పారిస్‌లో జరిగిన ప్రపంచ ఛాంపియన్‌షిప్ అథ్లెటిక్స్ పోటీలలో కాంస్య పతకం సాధించి భారత అథ్లెటిక్స్‌లోనే చరిత్ర సృష్టించింది. లాంగ్‌జంప్‌లో 6.70 మీటర్లు దూరం దాటి ప్రపంచ ఛాంపియన్‌షిప్ అథ్లెటిక్స్ పోటీలలో పతకం సాధించిన తొలి భారతీయ వ్యక్తిగా రికార్డు స్థాపించింది. 2005లో ఐ.ఎ.ఎ.ఎఫ్. ప్రపంచ అథ్లెటిక్స్ పోటీలలో రజత పతకం సాధించింది. ఆమె ప్రతిభకు గుర్తింపుగా భారత ప్రభుత్వం పద్మశ్రీ పురస్కారంతో సత్కరించింది. భారతదేశంలో అత్యున్నతమైన క్రీడా పురస్కారాలలో ఒకటైన రాజీవ్ గాంధీ ఖేల్ రత్న అవార్డు కూడా ఆమెకు బహుకరించారు.
అంజు 1977, ఏప్రిల్ 19న కేరళలోని చంగనాస్సరిలో కోచిపరాంబిల్ కుటుంబంలో జన్మించింది. అంజు తండ్రి ప్రోత్సాహం మరియు పాఠశాల శిక్షకుడు తోడ్పాటుతో అథ్లెటిక్ రంగంలోకి ప్రవేశించింది. ఆమె పాఠశాల విద్య సి.కె.ఎం. కొరుథోడ్ పాఠశాల నుంచి, డిగ్రీని విమలా కళాశాల నుంచి పూర్తిచేసింది.1991-92లో జరిగిన పాఠశాల అథ్లెటిక్ మీట్‌లో 100 మీటర్ల హార్డిల్స్ మరియు రిలేలలో విజయం సాధించింది. లాంగ్‌జంప్ మరియు హైజంప్‌లలో ద్వితీయ స్థానంలో నిల్చింది. దాంతో ఆమె మహిళా ఛాంపియన్‌గా ఎన్నికైంది. జాతీయ పాఠశాల క్రీడోత్సవాలలో అంజు 100 మీటర్ల హార్డిల్స్‌లో మరియు 4x100 హార్డిల్స్ రిలేలో మూడో స్థానంలో నిల్చింది. అయిననూ ఆమె ప్రతిభను పలువురు గుర్తించడంతో ఆ తర్వాత ఆమె దశ మారింది.
అంజు జార్జి భర్త, బాబీ జార్జ్ కూడా క్రీడాకారుడే. మెకానికల్ ఇంజనీర్ అయిన అతడు ట్రిపుల్ జంప్‌లో జాతీయ క్రీడల చాంపియన్. అంజుకు క్రీడలలో ప్రాత్సాహమే కాకుండా మంచి శిక్షణ కూడా ఇచ్చాడు. అంజు ఈ ఘనత సాధించడానికి ఆమె భర్త కూడా కారకుడే. 1998 నుంచి అంజుకు పూర్తి కాలపు కోచ్‌గా వ్యవహరించాడు. బాబీ జార్జి ఉన్నత క్రీడారంగానికి చెందిన కుటుంబానికి చెందినవాడు. అతని సోదరుడు జిమ్మీ జార్జ్ ప్రముఖ వాలీబాల్ క్రీడాకారుడు. ప్రస్తుతం అంజు మరియు బాబీ జార్జ్ కర్ణాటకలోని బెంగుళూరులో నివసిస్తున్నారు. అంజు వృత్తి కస్టమ్స్ శాఖ కాగా, బాబీ కేరళ ప్రభుత్వపు పబ్లిక్ వర్క్స్ శాఖలో పనిచేస్తున్నాడు.
మరుగుజ్జు వృక్షాలు
చైనాలో పెన్జింగ్ (Penzing) అనబడే బోన్సాయ్ (Bonsai) కళ హన్ (Hun) సామ్రాజ్య హయంలో మొదలైందని చారిత్రకారుల నమ్మకం. జపాన్కు బోన్సాయ్ కళ మొదటి సంపన్నులకే పరిమితమైంది. 14 వ శతాబ్దంలో చైనా వారు జపాన్ను ముట్టడించడంతో బోన్సాయ్ కళ అన్ని వర్గాలవారికి పాకింది. ప్యారిస్లో 1878 లో మొట్టమొదటిసారిగా థర్డ్ యూనివర్సల్ ఎగ్జిబిషన్ లో బోన్సాయ్ ప్రదర్శన జరిగింది. ఆ తర్వాత 1889 మరియు 1900 లో జరిగిన ప్రదర్శనల వల్ల పశ్చిమ దేశాల్లో బోన్సాయ్ కళ పట్ల ఆదరణ పెరిగింది. 1909 లో లండన్ సిటీలో మొదటి మెగా బోన్సాయ్ ప్రదర్శన జరిగింది. కాలక్రమేణా బోన్సాయ్ కళ జపాన్ దేశమంతటా ప్రసిద్ధి గాంచింది. 18, 19 శతాబ్దాలలో భారతదేశంతో సహా ప్రపంచమంతటా ఈ కళ విస్తరించింది.ముందుగా చిన్న మొక్కగా నర్సరీ ప్యాకెట్లలో పెంచుతూ దాన్ని సుమారు 4 నుండి 10 సంవత్సరాలవరకూ కొమ్మల కత్తిరింపులద్వారా వృక్ష ఆకారం తీసుకురావాలి. ఆ తర్వాత దాన్ని లోతు తక్కువగా ఉన్న ట్రే (Tray) లలో నాటాలి. బోన్సాయ్ మొక్కలను, ఎండాకాలంలో తప్ప, ఇతర కాలాల్లో నేరుగా ఎండలో ఉంచితే మంచిది. మట్టి తడి 90% ఆరినప్పుడు మాత్రమే నీరు పోయాలి. సంవత్సరానికి ఒకసారి మట్టిని వానపాముల ఎరువు (Earthworm waste) తో సారం చేసుకోవాలి, వర్షాకాలంలో అతిగా పెరిగిన వేళ్ళను కత్తిరించుకోవాలి. మట్టిలో కొబ్బరి పొట్టు (Coconut choir) మరియు వానపాముల ఎరువు సమపాళ్ళలో ఉండేటట్టు చూసుకోవాలి. వృక్ష ఆకారం తీసుకురావడానికి అవసరమైతే కొమ్మలను రాగితీగ (Copper wire) తో కావలసిన దిశలో వంచుకోవాలి. సృష్టిలో ఏ మొక్కకైనా తల్లివేరు (Mother root), పిల్లవేర్లు (Side roots) ఉంటాయి. తల్లివేరు మొక్కను భూమ్మీద నిలబడేలా చేస్తే, దాని చుట్టూరా ఉన్న పిల్లవేర్లు మొక్కకు ఆహారాన్ని చేరవేస్తాయి. బోన్సాయ్ మొక్కల పెంపకంలో ఈ తల్లి వేరు అవసరం లేదు కనుక, పిల్లవేర్లను మాత్రమే ఉంచి దాన్ని గార్డెన్ కటర్ తో తొలగించాలి. సాధారణంగా కొమ్మలు సూర్యకాంతి వచ్చే దిశగా ఆరోగ్యంగా ఎదుగుతాయి.
రావి (Ficus Religiosa), మర్రి (Ficus Bengalensis), జువ్వి (Ficus Salisifolia), చింత (Tamarindus Indica), సపోట (Chikoo), మామిడి (Mangifera Indica), జీడి మామిడి (Anacardium Occidentale), జామ (Psidium Guava), సీమ చింత (Pithacelobium Dulse), నిద్రగన్నేరు (Enterolobium Dulse), తురాయి (Delonix Regia), ద్రాక్ష (Grape), చెర్రీ (Cherry), జునిపర్ (Juniper), సైప్రస్ (Cypress), బత్తాయి (Sweet lemon), మారేడు (Angel Marmelos), నేరేడు (Syzegium Cumini), తుమ్మ (Acacia Arabica)ప్రకృతిలో చక్కగా ఎత్తు ఎదిగే చెట్లను సేకరించి వాటిని అతితక్కువ మట్టిలో మరుగుజ్జు వృక్షాల్లా మార్చడం మహా పాపమని, మరుగుజ్జు వృక్షాలను పెంచేవాళ్ళు కఠిన రాతి హృదయం కలిగినవారని, జాలి-దయ లేనివారని బోన్సాయ్ ప్రేమికులను విమర్శించే వాళ్ళు లేకపోలేదు.
బోన్సాయ్ మొక్కల పెంపకం మహా నగరాల్లో ఎక్కువగా వుంటుంది. అందువలన మహానగరాల్లో బోన్సాయ్ మొక్కల కొనుగోలు ధర వేల రూపాయల నుండి లక్షల రూపాయల వరకూ ఉంటున్నది. బోన్సాయ్ మొక్కలను ఎక్కువగా కోటీశ్వరులు, పెద్ద పెద్ద రెస్టారెంట్ల వారు, ఐదు నక్షత్రాల హోటల్స్ వారు కొనుగోలు చేస్తారు.
అల్లోపతీ
కొన్ని వైద్యనిఘంటువుల నిర్వచనం ప్రకారం అల్లోపతి లేదా అల్లోపతిక్ వైద్యము అనగా సంప్రదాయపద్ధతుల్లో ఋజువుచేయబడిన వైద్యవిధానాలను వాడి వ్యాధులను నయం చేయడం. భారతదేశంలో అల్లోపతి అనే పదాన్ని లేదా వైద్యవిధానాన్ని సంప్రదాయక వైద్యవిధానాలనుండి వేరు పరచడానికి వాడతారు (ముఖ్యంగా ఆయుర్వేదం నుండి వేరు చేయడానికి) .History of Allopathic medicine/Gallen Hary
పుల్లెల గోపీచంద్
1973 నవంబర్ 16 న ఆంధ్రప్రదేశ్ లోని ప్రకాశం జిల్లా, నాగండ్లలో జన్మించిన పుల్లెల గోపీచంద్ (Pullela Gopichand) భారతదేశపు ప్రముఖ బ్యాడ్మింటన్ క్రీడాకారుడు. 2001లో చైనాకు చెందిన చెన్‌హాంగ్ ను ఓడించి ఆల్ ఇంగ్లాండ్ బ్యాడ్మింటన్ చాంపియన్‌షిప్ గెల్చి ఈ ఘనతను సాధించిన రెండో భారతీయుడిగా నిల్చాడు. ఇంతకు పూర్వం 1980లో ఈ ఘనతను ప్రకాష్ పడుకోనె సాధించాడు. గోపీచంద్ సాధించిన అపురూప విజయానికి గుర్తింపుగా 1999లో అర్జున పురస్కారము, 2000-01 లో రాజీవ్ గాంధీ ఖేల్ రత్న అవార్డు లభించాయి. కాని ఆ తర్వాత దురదృష్టవశాత్తు తను గాయపడడంతో 2003లో అతని స్థానం 126 కు పడిపోయింది. 2005లో భారత ప్రభుత్వం అతనికి పద్మశ్రీ పురస్కారంతో సత్కరించింది. ప్రస్తుతం గోపీచంద్ పుల్లెల్ల గోపీచంద్ బ్యాడ్మింటన్ అకాడమీని నిర్వహిస్తున్నారు. శిష్యురాలు సైనా నెహ్వాల్ బ్యాడ్మింటన్ రంగములో తన ప్రతిభను చాటుతున్నది.
జులై 29, 2009న భారత ప్రభుత్వము గోపీచంద్ కు "ద్రోణాచార్య పురస్కారము" ప్రకటించింది. 2014లో ఈయనకు ప్రతిష్ఠాత్మక పద్మభూషణ్ అవార్డు లభించింది.
ప్రకాష్ పడుకోనె
1955 జూన్ 10 న కర్ణాటకలో జన్మించిన ప్రకాష్ పడుకోనె (Prakash Padukone) (Kannada/Konkani: ಪ್ರಕಾಶ್ ಪಡುಕೋಣೆ) భారతదేశపు ప్రముఖ బ్యాడ్మింటన్ క్రీడాకారుడు. 1980లో ఆల్ ఇంగ్లాండ్ బ్యాడ్మింటన్ చాంపియన్‌షిప్ గెల్చి ఈ ఘనతను సాధించిన తొలి భారతీయుడిగా రికార్డు సృష్టించాడు. అతని విజయాలకు స్పందించిన భారత ప్రభుత్వం 1972 లో అర్జున అవార్డును, 1982లో పద్మశ్రీను బహుకరించింది.
1962లో కర్ణాటక రాష్ట్ర జూనియర్ చాంపియన్‌షిప్ లో పాల్గొని పడుకోనె క్రీడాజీవితం ఆరంగేట్రం చేశాడు. అందులో మొదటి రౌండ్ లోనే ఇంటిముఖం పట్టిననూ నిరుత్సాహపడక శ్రమించి రెండేళ్ళ పిదప ఆ టైటిల్ గెల్చితన పోరాట పటిమను చాటిచెప్పాడు. 1972లో జాతీయ జూనియర్ టైటిల్ గెల్చినాడు. అదే సంవత్సరం సీనియర్ టైటిల్ కూడా చేజిక్కించుకున్నాడు. ఆ తర్వాత ఏడేళ్ళ వరకు వరుసగా ప్రతి ఏటా సీనియర్ టైటిల్ కైవసం చేసుకున్నాడు. 1975లో యూనియన్ బ్యాంకులో ప్రొబేషనరీ అధికారిగా చేరి 1986 వరకు పనిచేశాడు. 1979లో కామన్వెల్త్ క్రీడల టైటిల్ గెల్చినాడు. ఆ తర్వాత లండన్ మాస్టర్స్ ఓపెన్, డెన్మార్క్ ఓపెన్, స్వీడిష్ ఓపెన్ లకు కూడా తన ఖాతాలో జమచేసుకున్నాడు. 1980లో బ్యాడ్మింటన్ లో అత్యున్నతమైన ఆల్ ఇంగ్లాండ్ ఓపెన్ చాంపియన్‌షిప్ ను గెల్చిఈ ఘనత సాధించిన తొలి భారతీయుడిగా రికార్డు సృష్టించాడు. తన క్రీడాజీవితంలో అధిక భాగం శిక్షణ నిమిత్తం డెన్మార్క్ లో గడిపినందున మార్టెన్ ఫాస్ట్ లాంటి యూరోపియన్ ఆటగాళ్ళు దగ్గరి మిత్రులయ్యారు . దేశానికి ఎన్నో చిరస్మరణీయ విజయాలు అందించిన పడుకోనె 1981 లో బ్యాడ్మింటన్ క్రీడ నుంచి నిష్క్రమించాడు. 
పకాష్ పడుకోనె తండ్రి రమేష్ పడుకోనె సీనియర్ చాలా కాలం పాటు మైసూర్ బ్యాడ్మింటన్ అసోసియేషన్ కు కార్యదర్శిగా పనిచేశాడు. పడుకోనె భార్య ఉజాలా మరియు ఇద్దరు కూతుర్లతో కల్సి ప్రస్తుతం బెంహుళూరులో నివాసం ఉన్నాడు. ప్రముఖ మోడల్ మరియు నటి అయిన దీపిక పడుకొనే ప్రకాష్ కూతురే.
1991 లో క్రీడాజీవితానికి చరమగీతం పాడి కొద్దికాలం పాటు భారత బ్యాండ్మింటన్ అసోసియేషన్ కు చైర్మెగ్ గా పనిచేశాడు. ఆ తర్వాత 1993 నుంచి 1996 వరకు జాతీయ బ్యాడ్మింటన్ జట్టుకు కోచ్ గా పనిచేశాడు.ప్రస్తుతం ప్రకాష్ పడుకోనె బ్యాడ్మింటన్ అకాడమీని స్థాపించి నిర్వహిస్తున్నాడు. అతను ఇటీవలే తన టచ్‌ప్లే (Touchplay) పేరుతో జీవిత్రచరిత్రను విడుదల చేశాడు. దాని రచయిత దేవ్ సుకుమార్.
అపర్ణా పోపట్
1978 జనవరి 18 న ముంబాయిలో జన్మించిన అపర్ణా పోపట్ (Aparna Popat) భారతదేశపు ప్రముఖ బ్యాడ్మింటన్ క్రీడాకారిణి. ఈమె ప్రపంచ బ్యాడ్మింతన్ లో ప్రస్తుతం 56 వ స్థానంలో ఉంది.
అపర్ణా జనవరి 18, 1978 న ముంబాయిలో గుజరాతీ కుటుంబంలో లాల్జీ పోపట్ మరియు హీనా పోపట్ దంపతులకు జన్మించింది. ముంబాయి లోని జె.బి.పెటిట్ పాఠశాలలోను, బెంగుళూరు లోని మౌంట్ కార్మెల్ కళాశాలలోను విద్యనభ్యసించింది. ముంబాయి విశ్వవిద్యాలయం నుంచి గణాంకశాస్త్రంలో డిగ్రీ పూర్తి చేసింది.
అపర్ణా 8 సంవత్సరాల వయస్సులోనే బ్యాట్ చేతపట్టింది. 13 ఏళ్ళ ప్రాయంలోనే రాష్ట్రస్థాయి మరియు జాతీయ స్థాయి టోర్నమెంట్లలో విజయం సాధించింది. ముంబాయిలో ఉన్నప్పుడు పదేళ్ళపాటు అనిల్ ప్రధాన్ శిక్షణ ఇచ్చాడు. చిన్న వయసులోనే ఆమెలోని ఆతతీరును గమనించిన అనిల్ ప్రధాన్ ఈ బాలికను అప్పగిస్తే భారత బ్యాడ్మింటన్ పటంపై వెలగదీస్తానని ఆమె తల్లిదండ్రులకు తెలియజేశాడు. వారు ఇతని కోరికను మన్నించడం, ఇతను వారి నమ్మకాన్ని నిలబెట్టడంతో అపర్ణా నిజంగానే భారత బ్యాడ్మింటన్ చరిత్రలో ఒక వెలుగు వెలిగింది. అతడు ఈమెనే కాకుండా మరో ఇద్దరు చాంపియన్లను తయారుచేశాడు (జ్యోతి సంఘి, రాధికా బోస్). అతని శిష్యులలో జాతీయ చాంపియన్ అయిన వారిలో రాధికా బోస్ మొదటి వ్యక్తి. అతని శిక్షణలో అపర్ణా మమ్చి రాటుదేలింది. ఆ తర్వాత 1994లో బెంగుళూరు లోని ప్రకాష్ పడుకోనె యొక్క బ్యాడ్మింటన్ అకాడమీకి చేరింది.
1998లో అపర్ణా మంజుషా పవన్‌గడ్కర్ ను ఓడించి మొదటిసారిగా జాతీయ సీనియర్ టైటిల్ సాధించింది. 1998 నుంచి ప్రతి ఏటా జాతీయ సీనియర్ టైటిల్‌ను చేజిక్కించుకుంటూ వస్తోంది. ఒక్కక్కసారి ఆమెకు అసలు పోటీ లేనట్లుగా గెల్వడం ఆమె ఆటతీరుకు మచ్చుతునక. సార్క్ చాంపియన్‌షిప్ లోనూ స్వర్ణం సాధించింది. 1996లో హాంగ్‌కాంగ్లో జరిగిన ప్రిన్స్ జూనియర్ ఇన్విటేషన్ టోర్నమెంటులో కాంస్యపతకం సాధించింది. అదే సంవత్సరం డెన్మార్క్ లో జరిగిన ప్రపంచ జూనియర్ చాంపియన్‍షిప్ లో రెండో స్థానం సంపాదించింది. 1998లో పారిస్ లో జరిగిన ఫ్రెంచ్ ఓపెన్‌లోనూ, అదే ఏడాది కౌలాలంపూర్ లో జరిగిన కామన్వెల్త్ క్రీడలలోనూ వరుసగా ప్రథమ, ద్వితీయ స్థానాలలో నిల్చింది. 2002లో మాంచెస్టర్ కామన్వెల్త్ క్రీడలలో కాంస్యం సాధించింది. సిడ్నీలో జరిగిన 2000 ఒలింపిక్ క్రీడలలో భారత్ నుంచి ప్రాతినిధ్యం వహించింది. 2004 ఒలింపిక్ క్రీడలలో కూడా పాల్గొని తొలి రౌండులో దక్షిణాఫ్రికాకు చెందిన మెకేల్ ఎడ్వర్డ్ ను చిత్తుచేసి తదుపరి రౌండ్‌లో నెదర్లాండ్ కు చెందిన మియా ఆడినాపై ఓడిపోయింది.
చేతన్ ఆనంద్
1980 ఆగష్టు 7 న జన్మించిన చేతన్ ఆనంద్ (Chetan Anand) భారతదేశపు బ్యాడ్మింటన్ క్రీడాకారుడు. 2004లో ఇతడు ఫ్రాన్స్ లోని టౌలోస్ లో జరిగిన ఇంటర్నేషనల్ ఓపెన్ లో విజయం సాధించాడు. 2005లో ఐరిష్ ఇంటర్నేషనల్, వెల్ష్ ఇంటర్నేషనల్, శ్రీలంక శాటిలైట్ లలో విజయం పొందినాడు. 2007లో పాట్నాలో జరిగిన జాతీయ చాంపియన్‌షిప్ లో ఫైనల్ లో ఆనంద్ పవార్ను ఓడించి టైటిల్ చేజిక్కించుకున్నాడు. ఇదే సంవత్సరంలో సైప్రస్ ఇంటర్నేషనల్ లో సింగిల్స్ మరియు మిక్స్‌డ్ డబుల్స్ టైటిళ్ళను గెలుపొందాడు. 2007 అక్టోబర్ 11 నాటికి అతని ర్యాంకు 39.
గుత్తా జ్వాలతో విడిపోయిన తర్వాత 2012 అక్టోబర్ 25న శారద గోవర్ధినిని చేతన్ పెళ్లాడాడు. ఆయన భార్య శారదా గోవర్ధిని 2013 డిసెంబరు 8న ఆడపిల్లకు జన్మనిచ్చారు. 'డిసెంబరు 8న నాకు పాప పుట్టింది. నా ఆనందాన్ని వర్ణించడానికి మాటలు రావడం లేదు' అని చేతన్ అన్నాడు. తనకు ఆడపిల్లే కావాలనుకున్నానని చెప్పాడు. దేవుడు తన కోరిక నెరవేర్చాడని, ఆయన ఎంతో రుణపడివున్నానని తెలిపాడు.తన పుట్టినరోజునే కూతురు పుట్టడం అత్యంత సంతోషాన్ని ఇస్తోందని వెల్లడించాడు. ఇది యాధృచ్చికమైనా అత్యంత ఆనందాన్ని కలిగిస్తోందని అన్నాడు. ఈ పుట్టిన రోజున తన భార్య ఇచ్చిన కానుకగా వర్ణించాడు. తన కూతురు తమ జీవితంలోకి మరింత సంతోషాన్ని తీసుకొచ్చిందని వ్యాఖ్యానించాడు. తన కూతురిని మొదటిసారి ఎత్తుకున్నప్పుడు అర్వచనీయ అనుభూతి కలిగిందన్నాడు. తన ముఖంలో నవ్వులు పూశాయని పేర్కొన్నాడు.
ధనుర్మాసము
ధనుర్మాసము ఒక విశిష్టమైన మాసము (నెల).
కాలాన్ని కొలిచేందుకు మనం అనేక కొలమానాల్ని వాడతాము. వాటిలో చాంద్రమాన, సౌరమానాలు ముఖ్యమైనవి. చంద్రుడు ఏ నక్షత్రంలో ఉంటే దానిని బట్టి చాంద్రమానం లెక్కిస్తారు. సూర్యుడు ఒక్కో రాశిని దాటడాన్ని బట్టి సౌరమానాన్ని లెక్కిస్తారు. సూర్యుడు 
ధనస్సురాశిలో ప్రవేశించిన సమయం ధనుస్సంక్రమణం . కాగా ధనస్సులో సూర్యుడుండే కాలము ధనుర్మాసము అంటారు. 
మానవులకు ఒకసంవత్సరం దేవతలకు ఒకరోజు అంటారు . ఈలెక్కన ఉత్తరాయణం రాత్రి , దక్షిణాయనం పగలుగా భావించబడుతోంది . సూర్యుడు కర్కటకరాశిలో ప్రవేశించుట కర్కాటక సంక్రమణం అంటారు . అక్కడనుండి దక్షిణాయనం ప్రారంభం . అనగా . . . ఇది రాత్రి కాలం . మకరరాశిలో ప్రవేశించు సమయం మకరసంక్రమణం ఇక్కడినుండి ఉత్తరాయణం . అనగా . . . పగలుగా భావన . ఇలా భావిచినప్పుడు . . . దక్షిణాయనమునకు చివరిది . . . ఉత్తరాయణమునకు ముందుది ఐన ధనుర్మాసం ప్రాతఃకాలమువలె పవిత్రమైనది . . . సాత్వికమైన ఆరాధనలకు ప్రధానమైనది . కనుక సత్వగుణ ప్రధానమైన విష్ణువును ఈనెలలో ఆరాధిస్తారు . . . ఈ నెల విష్ణుమూర్తికి ప్రీతికరమైనది. గోదాదేవి కథ ఈ మాసమునకు సంబంధించినదే. సూర్యుడు ధనూరాశిలో ప్రవేశించడాన్ని 'పండుగ నెలపట్టడం' అనికూడా అంటారు. ఈ నెల రోజులూ ఇంటి ముందు పండుగ హడావుడిని గుర్తు చేస్తూ నాలుగు వీధుల చిహ్నంగా ముగ్గును తీర్చిదిద్దుతారు. అయితే ఈ ధనుర్మాసం సౌరమానానికి సంబంధించింది. కానీ మనం (తెలుగు వారం) చాంద్రమాన అనుయాయులం. దీనికి గుర్తుగా ఈ ముగ్గు మధ్యలో చంద్రుని తీర్చిదిద్దుతారు.
సిద్ధ వైద్యం
ప్రత్యామ్నాయ వైద్యవిధానాలలో సిద్ధ దక్షిణ భారతదేశములోని ద్రవిడుల (Dravidians) కాలము నాడు ప్రసిద్ధమైనది. "సిద్ధార్దులు" లేక శైవ భక్తులైన ఋషులు దైవానుగ్రహము వలన పొందిన వైద్యజ్ఞానము ఇది. పురాణాల ప్రకారము సిద్ధార్దులు 18 మంది, వారిలో అగస్త్యుడు ముఖ్యమైన వాడు మరియు సిద్ధ వైద్య పితామహుడని పిలవబడుచున్నాడు. జీవి అన్న ప్రతి దానికి మనసు, శరీరము అనే రెండు భాగాలుంటాయని, ఆరోగ్యవంతమైన శరీరము లోనే శక్తివంతమైన, ఆరోగ్యవంతమైన మనసు ఉంటుందని సిద్ధులు నమ్మేవారు. ఒక వస్తువు అంటే పదం సిద్ధి నుంచి సిద్ధ వస్తుంది పదం పరిపూర్ణత లేదా స్వర్గపు ఆనందం సాధించిన. సిద్ధ ఎనిమిది అతీంద్రియ శక్తి అని "అష్ట మహా సిద్ధి" దృష్టి. పైన అధికారాలు వారసుడు సిద్ధులు పిలుస్తారు. ఆ కాలములో వీరు కొన్ని మెదడ్స్ ని , మెడిటేషన్ విధానాలను రూపొందించారు. వీరు నమ్మే సిద్ధాంతాలను వమ్ము చేయకుండా నిర్మలమైన మనస్సుతో మెడిటేషన్ చేయడమువలన జబ్బులకు, అనారోగ్యానికి దూరంగా ఉండేవారు.
సిద్ధ వైద్యములో ఆయుర్వేదములాగే శారీరక రుగ్మతలను వాత, పిత్త, కఫ అనే రకాలుగా వ్యవహరిస్తారు .
http://en.wikipedia.org/wiki/Siddha_medicine
అభిజిత్ గుప్తా
1989 సంవత్సరంలో జన్మించిన అభిజిత్ గుప్తా (Abhijeet Gupta) భారతదేశపు చదరంగ క్రీడాకారుడు. ఇతడు రాజస్థాన్ లోని భిల్వారాకు చెందినవాడు.
2005లో తన 15 సంవత్సరాల ప్రాయంలోనే ఇంటర్నేషనల్ మాస్టర్ టైటిల్ సాధించి ఈ ఘనత వహించిన పిన్న భారతీయుడిగా రికార్డు సృష్టించాడు. 2002లోనే 13 సంవత్సరాల వయస్సులో అండర్-19 చెస్ టైటిల్ గెల్చిన పిన్న వయస్కుడిగా లిమ్కా బుక్ ఆఫ్ రికార్డుల్లో స్థానం సంపాదించాడు. ఇంతవరకు అభిజిత్ 14 అంతర్జాతీయ పతకాలను కైవసం చేసుకున్నాడు. అందులో 6 బంగారు పతకాలు.
సంధ్యా అగర్వాల్
సంధ్యా అగర్వాల్ (Sandhya Agarwal) భారతదేశానికి చెందిన మాజీ మహిళా క్రికెట్ క్రీడాకారిణి. ఈమె మధ్యప్రదేశ్ లోని ఇండోర్ పట్టణానికి చెందిన వ్యక్తి. అగర్వాల్ భారత మహిళల క్రికెట్ జట్టుకు కెప్టెన్‌గా కూడా వ్యవహరించింది. 1984 నుంచి 1995 వరకు భారత జట్టు తరఫున 13 టెస్ట్ మ్యాచ్‌లలో ప్రాతినిధ్యం వహించింది. ఈ కాలంలో ఆమె 50.45 సగటుతో 1110 పరుగులు సాధించింది. అందులో 4 శతకాలు కూడా ఉన్నాయి. 1986 లో ఇంగ్లాండుపై 190 పరుగుల వ్యక్తిగత స్కోరు సాధించి, 1935 లో బెట్టీ స్నోబాల్ రికార్డును అధికమించింది. మహిళా క్రికెట్ లో సరికొత్త ప్రపంచ రికార్డు సృష్టించింది. 1987 లో డెనిస్ అన్నెట్స్ 193 పరుగులు చేసే వరకు ఇది ప్రపంచ రికార్డుగా కొనసాగింది. అగర్వాల్ 21 మహిళా వన్డే పోటీలను కూడా ఆడి 31.50 సగటుతో 567 పరుగులు సాధించింది.
ప్రమీలా భట్ట్
1969, సెప్టెంబర్ 16 న కర్ణాటకలోని బెంగుళూరులో జన్మించిన ప్రమీలా భట్ట్ (Pramila S Bhatt nee Korikar) భారతదేశానికి చెందిన మహిళా క్రికెట్ క్రీడాకారిణి. 1990 నుంచి 1996 మధ్యకాలంలో ఆమె భారత జట్టు తరఫున 5 టెస్ట్ మ్యాచ్‌లు, 1993 నుంచి 1998 మధ్యకాలంలో 22 వన్డే మ్యాచ్‌లలో ప్రాతినిధ్యం వహించింది. ఒక టెస్ట్ మ్యాచ్‌కు మరియు 7 వన్డే మ్యాచ్‌లలో ఆమె భారత జట్టుకు నేతృత్వం కూడా వహించింది. ఆమె బ్యాటింగ్ మరియు బౌలింగ్ రెండిటిలోనూ నైపుణ్యం ఉన్న ఆల్‌రౌండర్ క్రికెట్ క్రీడాకారిణి. 1997-98 మహిళా ప్రపంచ కప్ లో న్యూజీలాండ్ పై ఆడి టై (సమం) చేసిన మ్యాచ్‌కు ఆమె నాయకత్వం వహించింది.
డయానా ఎడుల్జీ
1956, జనవరి 26న ముంబాయిలో జన్మించిన డయానా ఎడుల్జీ (Diana Fram Edulji) భారతదేశానికి చెందిన మాజీ క్రికెట్ క్రీడాకారిణి. ఆమె క్రికెట్ ఆడటానికి ముందు బాస్కెట్ బాల్, టేబుల్ టెన్నిస్ జూనియర్ స్థాయిలలో ఆడింది. భారత మాజీ క్రికెట్ కెప్టెన్ లాలా అమర్‌నాథ్ నిర్వహించిన క్రికెట్ క్యాంపు వల్ల ఆమె క్రికెట్ లో నైపుణ్యం సాధించింది. ఎడుల్జీ ప్రారంభంలో రైల్వేస్ తరఫున ఆ తర్వాత భారత జట్టు తరఫున టెస్ట్ మ్యాచ్‌లలో ప్రాతినిధ్యం వహించింది. ఈమె ఎడమచేతితో బౌలింగ్ చేసేది.
మిథాలి రాజ్
1982, డిసెంబర్ 3న జన్మించిన మిథాలి రాజ్ (Mithali Raj) భారతదేశపు మహిళా క్రికెట్ క్రీడాకారిణి. 1999లో తొలిసారిగా అంతర్జాతీయ వన్డే క్రికెట్ లో ప్రవేశించి ఐర్లాండ్ పై 114 పరుగులు సాధించి నాటౌట్ గా నిల్చింది. 2001-02 లో మొదటి టెస్ట్ మ్యాచ్ ఇంగ్లాండుపై లక్నోలో ఆడింది. ఇంగ్లాండ్ పై టాంటన్‌లో జరిగిన టెస్టు మ్యాచ్ లో 264 పరుగులు సాధించి మహిళా క్రికెట్ లో ప్రపంచ రికార్డు సృష్టించింది. 2005 మహిళా ప్రపంచ కప్ ఫైనల్స్ లో ఆమె భారత జట్టుకు నేతృత్వం వహించింది. స్వతహాగా బ్యాటింగ్ చేసే మిథాలి అప్పుడప్పుడు బౌలింగ్ కూడా వేసేది. 2003లో ఆమెకు అర్జున అవార్డు పురస్కారం లభించింది. ఆమె చిన్నప్పుడు భారత సాంప్రదాయ నృత్యం అయిన భరత నాట్యంలో శిక్షణ పొంది వేదికలపై నాట్యం చేసేది. ప్రస్తుతం మిథాలి భారతీయ రైల్వేలో ఉద్యోగం చేస్తున్నది.
మిథాలి తన అంతర్జాతీయ క్రికెట్ క్రీడాజీవితంలో 93 వన్డేలలో భారత జట్టుకు ప్రాతినిధ్యం వహించి 45.50 సగటుతో 2776 పరుగులు సాధించింది. ఇందులో 2 సెంచరీలు, 20 అర్థ సెంచరీలు ఉన్నాయి. వన్డేలలో ఆమె అత్యధిక స్కోరు 114 నాటౌట్. టెస్టులలో 8 మ్యాచ్‌లు ఆడి 52 సగటుతో 522 పరుగులు సాధించింది. ఇందులో ఒక సెంచరీ, 3 అర్థ సెంచరీలు ఉన్నాయి. టెస్ట్ క్రికెట్ లో ఆమె అత్యధిక స్కోరు 214 పరుగులు. ఇదే ఆమె యొక్క ఏకైక సెంచరీ.
భారత క్రీడారంగంలో అత్యున్నతమైన అర్జున అవార్డు 2003లొ మిథాలి రాజ్ కు ప్రధానం చేయబడింది.
శాంతా రంగస్వామి
1954, జనవరి 1న మద్రాసు (చెన్నై) లో జన్మించిన శాంతా రంగస్వామి (Shantha Rangaswamy) భారతదేశపు మహిళా క్రికెట్ క్రీడాకారిణి. 1976 నుంచి 1991 మధ్యకాలంలో ఆమె భారత మహిళా క్రికెట్ జట్టు తరఫున 16 టెస్ట్ మ్యాచ్‌లు ఆడింది. 1976-77 లో 8 టెస్టులకు మరియు 1983-84 లో 4 టెస్టులకు ఆమె నాయకత్వం కూడా వహించింది. 1981-82 నుంచి 1986 మధ్యకాలంలో ఆమె 19 వన్డే మ్యాచ్‌లను ఆడింది. అందులో 16 వన్డేలకు నేతృత్వం వహించింది.
కుడిచేతితో బ్యాటింగ్ చేసే శాంతా రంగస్వామి టెస్టులలో 32.6 సగటుతో మొత్తం 750 పరుగులు సాధించింది. ఇందులో న్యూజీలాండ్ పై సాధించిన ఒక సెంచరీ కూడా ఉంది.. ఆమె అత్యధిక స్కోరు 108 పరుగులు. బౌలింగ్ లో 16 వికెట్లు కూడా సాధించింది. బౌలింగ్ లో ఆమె అత్యున్నత గణాంకము 42 పరుగులకు 4 వికెట్లు. ఇది ఇంగ్లాండు పై సాధించింది.
వన్డే క్రికెట్‌లో 19 మ్యాచ్‌లకు ప్రాతినిధ్యం వహించి 15.1 సగటుతో 287 పరుగులు సాధించింది. బౌలింగ్‌లో 29.41 సగటుతో 12 వికెట్లు పడగొట్టింది. 1982లో న్యూజీలాండ్ లో జరిగిన మహిళా ప్రపంచ కప్ క్రికెట్‌లో బ్యాటింగ్ మరియు బౌలింగ్ రెండింటిలోనూ ఆమె ప్రథమస్థానం పొందింది. ఇదే ప్రపంచ కప్ పోటీలలో న్యూజీలాండ్‌పై ఆమె వన్డేలలో ఏకైక అర్థ శతకం సాధించింది. 
ప్రస్తుతం శాంతా రంగస్వామి క్రికెట్ రచయిత్రిగా పనిచేస్తుంది.
ఆమె యొక్క ప్రతిభను గుర్తించి భారత ప్రభుత్వం 1976లో భారత క్రీడారంగంలో అత్యున్నతమైన అర్జున అవార్డును ప్రధానం చేసింది.
షైనీ అబ్రహం
1965, మే 8 న జన్మించిన షైనీ అబ్రహం (Shiny Abraham) భారతదేశపు ప్రముఖ అథ్లెటిక్ క్రీడాకారిణి. 800 మ్టర్ల పరుగుపందెంలో ఆమె 14 సంవత్సరాలపాటు జాతీయ చాంపియన్ గా నిలిచింది. అంతర్జాతీయ వేదికపై 75 సార్లకు పైగా భారత్ తరఫున ప్రాతినిధ్యం వహించింది. 1985 లో జకర్తాలో జరిగిన ఆసియా ట్రాక్ & ఫీల్డ్ పోటీల నుంచి వరుసగా 6 సార్లు ఆసియా ట్రాక్ & ఫీల్డ్ పోటీలలో పాల్గొని ఈ ఘనత సాధించిన ఏకైక క్రీడాకారిణిగా రికార్డు సృష్టించింది. ఈ సమయంలో ఆమె 7 బంగారు పతకాలను, 5 వెండి పతకాలను, 2 కాంస్య పతకాలను తన ఖాతాలో వేసుకుంది. అట్లే ఆమె పాల్గొన్న 7 దక్షిణాసియా ఫెడరేషన్ క్రీడలలో 18 బంగారు, 2 వెండి, పతకాలను సాధించింది.
షైనీ అబ్రహం 1965, మే 8 న కేరళలోని ఇడుక్కి జిల్లా థోడుపుఝా గ్రామంలో జన్మించింది. చిన్నతనం నుంచే షైనీకి అథ్లెటిక్స్ పై మక్కువ ఉన్ననూ కొట్టాయంలోని స్పోర్ట్స్ డివిజన్ లో ప్రవేశించిన పిదపే అందులో నైపుణ్యం సంపాదించింది. షైఇనీ అబ్రహం, పి.టి.ఉష, ఎం.డి.వల్సమ్మలు ఒకే డివిజన్ కు చెందిన వివిధ ప్రాంతాలలో శిక్షణ పొందిననూ వారి ముగ్గురి కోచ్ పి.జె.దేవెస్లా.
షైనీ అబ్రహం అంతర్జాతీయ క్రీడా జీవితం తన సహచరిణి అయిన పి.టి.ఉష తో సమానంగా ప్రారంభమైంది. 1982లో ఢిల్లీలో జరిగిన ఆసియా క్రీడలతో వారిరువురి గమనం ఆరంభమైంది. షైనీ అంతకు ముందు ఏడాదే 800 మీటర్ల పరుగులో జాతీయ చాంపియన్ అయింది. అక్కడి నుంచి అథ్లెటిక్స్ నుంచి నిష్క్రమించేదాకా ప్రతీసారి షైనీ జాతీయ క్రీడలలో ఆ ఈవెంట్‌లో ఆమెకు తిరుగులేకుండా పోయింది. ఆమె 4 ఒలింపిక్ క్రీడలతో పాటు 3 ఆసియా క్రీడలలో పాల్గొంది. 1984లో లాస్ ఏంజిల్స్ లో జరిగిన ఒలింపిక్స్‌లో సెమీ ఫైనల్స్ చేరి ఈ ఘనత సాధించిన తొలి భారతీయురాలిగా చరిత్ర సృష్టించింది. 1986లో సియోల్ లో జరిగిన ఆసియా క్రీడలలో పరుగుపందెంలో తన ట్రాక్ లైన్‌ను దాటినందుకు అనర్హత పొందింది. ఆమె ఆ సమయంలో పతకం సాధించే దిశలో ఉండింది. 1992 బార్సిలోనా ఒలింపిక్స్‌లో భారత పతాకాన్ని పట్టుకొని ఒలింపిక్ క్రీడల మార్చ్‌ఫాస్ట్ లో జాతీయ పతాకాన్ని పట్టిన తొలి భారతీయ మహిళగా పేరు సంపాదించింది. ఆమె సాధించిన అత్యుత్తమ ప్రతిభ 1:58.8 నిమిషాలు. దీన్ని 1995లో చెన్నైలో జరిగిన దక్షిణాసియా క్రీడలలో నమోదు చేసింది. ఆమె ఆ సమయంలో తన కూతురు శిల్పాకు జన్మనిచ్చింది. అయినా మెరుగైన సమయాన్ని నమోదు చేయడం విషేశం. రెండు నిమిషాల లోపు సమయాన్ని నమోదుచేయడం కూడా ఇదే ప్రథమం.
షైనీ అంతర్జాతీయ స్విమ్మింగ్ క్రీడాకారుడు మరియు అర్జున అవార్డు గ్రహీత అయిన చెరియన్ విల్సన్ ను వివాహం చేసుకుంది. అతడు ఫుడ్ కార్పోరేషన్ ఆఫ్ ఇండియాలో డిప్యూటీ మేనేజర్ (క్రీడల)గా పనిచేస్తున్నాడు.
మార్టినా హింగిస్
1980, సెప్టెంబర్ 30 న స్లోవేకియాలో జన్మించిన మార్టినా హింగిస్ (Martina Hingis) మాజీ టెన్నిస్ క్రీడాకారిణి. 2007, నవంబర్ 1న రిటైర్ కావడానికి ముందు ఆమె 5 గ్రాండ్‌స్లాం టైటిళ్ళను చేజిక్కించుకుంది. ఆస్ట్రేలియన్ ఓపెన్ ను 3 సార్లు గెల్వగా, వింబుల్డన్ మరియు అమెరికన్ ఓపెన్ లను ఒక్కోసారి విజయం సాధించింది. డబుల్స్‌లో 8 సాల్రు విజయం సాధించగా, మిక్స్‌డ్ డబుల్స్ లో ఒక సారి టైటిల్ పొందింది. ఒక దశలో 209 వారాల పాటు ప్రపంచ నెంబర్ 1 గా ర్యాంకును నిలబెట్టుకుంది. 2007 వింబుల్డన్ సమయంలో మాదకద్రవ్యాలను సేవించినట్లు పాజిటివ్ ఫలితం రావడంతో మరియు అస్వస్థత పొందటంతో టెన్నిస్ నుంచి రెండో సారి నిష్క్రమించింది. 
. ఇంతకు ముందు 2005, నవంబర్ 25న కూడా గాయాల వల్ల కొద్దికాలం టెన్నిస్ కు దూరమైంది.
మార్టినా చెక్ తల్లికి, హంగేరియ-స్లోవక్ తండ్రికి జన్మించింది. ఇద్దరూ టెన్నిస్ క్రీడాకారులే. మార్టినా నవ్రతిలోవా పేరు మీద తండ్రి మార్టినా అనే పేరుపెట్టాడు. తల్లి మాలిటోరొవా చెకొస్లోవేకియాలో టాప్ టెన్ ర్యాంకు సాధించింది. తండ్రి కరోల్ హింగిస్ 19 వ ర్యాంకు సాధించాడు.. ప్రస్తుతం ఆమె తండ్రి టెన్నిస్ శిక్షకుడు.
1996లో 15 సంవత్సరాల 9 నెలల ప్రాయంలోనే హెలీనా సుకోవాతో కల్సి వింబుల్డన్ డబుల్స్ ను గెల్చి పిన్న వయస్సులో వింబుల్డన్ టైటిల్ గెల్చిన రికార్డు స్థాపించింది. 1996 లోనే ఆస్ట్రేలియన్ ఓపెన్ క్వార్టర్ ఫైనల్స్ లోను, అమెరికన్ ఓపెన్ సెమీఫైనల్స్ లోనూ ప్రవేశించింది. 1997 హింగిస్ కు కల్సి వచ్చిన సంవత్సరం. ఆ సమయంలోనే ఆమె నెంబర్ 1 స్థానం పొందింది. ఆ సంవత్సరం ప్రారంభంలోనే సిడ్నీలో ఆస్ట్రేలియన్ ఓపెన్ ను గెల్చింది. కేవలం 16 సం.ల 9 నెలల ప్రాయంలోనే పైనల్స్ లో క్రితపు విజేత మేరీ పియర్స్ ఉ ఓడించి ఆ టైటిల్ గెల్చి పిన్న వయస్సులో గ్రాండ్‌స్లాం టైటిల్ గెల్చిన రికార్డు సృష్టించింది. అదే ఏడాడి మార్చి నాటికి నెంబర్ 1 స్థానం పొంది ఇందులోనూ ఈ హోదా పొందిన పిన్న వయస్కురాలిగా చరిత్ర సృష్టించింది. 1997 జూలైలో వింబుల్డన్ లో జానా నొవొత్నాను ఓడించి టైటిల్ గెల్చి 1887 తర్వార టైటిల్ గెల్చిన పిన్న వయస్కురాలిగా రికార్డు సృష్టించింది. అమెరిక ఓపెన్ లో ఫైనల్ లో వీనస్ విలియమ్స్ను ఓడించింది. 1997 లో హింగిస్ గెల్వని ఏకైక గ్రాండ్‌స్లాం టైటిల్ ఫెంచ్ ఓపెన్ మాత్రమే. ఇందులోనూ ఫైనల్ వరకు వెళ్ళి ఇవా మజోలీ చేతిలో ఓడింది.
1998లో హింగిస్ డబుల్స్‌లో మొత్తం 4 గ్రాండ్‌స్లాం టైటిళ్ళను సాధించింది. టెన్నిస్ చరిత్రలో ఈ ఘనత వహించిన 4 వ క్రీడాకారిణిగా గుర్తింపు పొందింది.. అంతేకాకుండా సింగిల్స్ లోనూ డబుల్స్ లోనూ నెంబర్ 1 స్థానాన్ని నిలబెట్టుకున్న మూడో క్రీడాకారిణిగా చరిత్రలో స్థానం సంపాదించింది. కొంచిత మార్టినేజ్ పై గెల్చి ఆస్ట్రేలియన్ ఓపెన్ కూడా విజయం సాధించింది. కాని లిండ్సే డావన్‌పోర్ట్ చేతిలో అమెరికన్ ఓపెన్ ఫైనల్ లో పరాజయం పొందింది. 1999లో హింగిస్ వరుసగా మూడో సారి ఆస్ట్రేలియన్ ఓపెన్ సాధించింది. డబుల్స్ లోనూ అన్నా కోర్నికోవాతో జతకల్సి టైటిల్ పొందింది.
విజయాలు :
దక్షిణ ఆఫ్రికా
దక్షిణ ఆఫ్రికా (లేదా Republic of South Africa ) అనేది ఆఫ్రికా ఖండపు దక్షిణ కొనకు ఉన్న ఓ దేశం. దీనికి సరిహద్దులుగా అట్లాంటిక్ మరియు హిందూ మహా సముద్రాలు మరియు నమీబియా, బోస్ట్వానా, జింబాబ్వే, మొజాంబిక్, స్వాజిలాండ్లు ఉన్నాయి. లెసోథో అనే స్వతంత్ర ప్రాంతాన్ని దక్షిణ ఆఫ్రికా భూభాగం చుట్టి ఉంది. దక్షిణ ఆఫ్రికా కామన్ వెల్త్ దేశాలలో ఒకటి. దక్షిణ ఆఫ్రికా యొక్క ఆర్థిక వ్యవస్థ ఆఫ్రికాలో కెల్లా పెద్దది మరియు ప్రపంచంలో పెద్ద ఆర్థిక వ్యవస్థల్లో 24వది.
జాకబ్ జుమా - 2009 నుండి అధ్యక్షుడు
బ్రియాన్ లారా
1969, మే 2 న జన్మించిన బ్రియాన్ లారా (Brian Charles Lara) వెస్ట్‌ఇండీస్కు చెందిన మాజీ క్రికెట్ కెప్టెన్. క్రికెట్ చరిత్రలోనే ప్రముఖ ఆటగాళ్ళలో ఒకడిగా పేరుపొందాడు. లారా పలుసార్లు టెస్ట్ క్రికెట్‌లో టాప్‌ర్యాంక్ సాధించాడు. టెస్ట్ క్రికెట్‌లో అత్యధిక పరుగులు చేసి ప్రపంచ రికార్డును సృష్టించడమే కాకుండా టెస్ట్ ఇన్నింగ్సులో అత్యధిక వ్యక్తిగత స్కోరు సాధించి ఇందులోనూ ప్రపంచ రికార్డు సొంతం చేసుకున్నాడు. ఫస్ట్‌క్లాస్ క్రికెట్‌లోనూ 501* పరుగులు సాధించి అత్యధిక వ్యక్తిగత స్కోరులో ప్రపంచరికార్డు సృష్టించాడు.
ఆరేళ్ళ ప్రాయంలోనే క్రికెట్ శిక్షణకై లారా తండ్రి స్థానిక హార్వార్డ్ కోచింగ్ క్లినిక్ లో చేర్పించాడు. ఫాతిమా కళాశలలో ఉన్నప్పుడు లారా క్రికెట్ జీవితం ప్రారంభమైంది. 14 సంవత్సరాల వయస్సులో పాఠశాల లీగ్ పోటీలలో పాల్గొని 126.16 సగటుతో 745 పరుగులు చేశాడు. దోంతో ట్రినిడాడ్ తరఫున అండర్-16 టీమ్ లో స్థానం పొందినాడు. 15 సంవత్సరాల వయస్సులోనే వెస్ట్‌ఇండీస్ తరఫున అండర్-19 టీమ్‌లో స్థానం పొందినాడు. 
అంతర్జాతీయ క్రికెట్‌లో బ్రియాన్ లారా స్థానం అత్యున్నతమైంది. టెస్ట్ క్రికెట్‌లోనూ, ఫస్ట్ క్లాస్ క్రికెట్‌లోనూ ఒక ఇన్నింగ్సులో అత్యధిక స్కోరు సాధించిన రికార్డులు అతని పేరిటే ఊన్నాయి. 1994లో ఇంగ్లాండుపై 375 పరుగులు సాధించి ప్రపంచ రికార్డు సృష్టించగా, 2003లో దాన్ని మాథ్యూ హెడెన్ 380 పరుగులు చేసి అధికమించాడు. లారా మళ్ళీ 400 పరుగుల ఇన్నింగ్సుతో మరో పర్యాయం ప్రపంచ రికార్డు చేజిక్కించుకున్నాడు. అంతేకాదు డొనాల్డ్ బ్రాడ్‌మెన్ తర్వాత టెస్టులలో 2 ట్రిపుల్ సెంచరీలు సాధించిన రెండో బ్యాట్స్‌మెన్ గాను, ఫస్ట్ క్లాస్ క్రికెట్‌లో బిల్స్ పాన్స్‌ఫోర్డ్ తర్వాత 2 క్వాడ్రుపుల్ సెంచరీలు (400 కంటే అధికంగా పరుగులు సాధించడం) చేసిన రెండో బ్యాట్స్‌మెన్ గాను అవతరించాడు. టెస్ట్ క్రికెట్ మొత్తంలో 9 డబుల్ సెంచరీలు సాధించి వీటిలో కూడా 12 డబుల్ సెంచరీలు సాధించిన డాన్ బ్రాడ్‌మెన్ తర్వాత రెండో స్థానంలో ఉన్నాడు. 1995లో ఇంగ్లాడుతో జరిగిన టెస్ట్ సీరీస్ లో వరుసగా 3 టెస్టులలో 3 శతకాలు సాధించాడు. 2005 నవంబర్లో ఆస్ట్రేలియాకు చెందిన అలాన్ బోర్డర్ అత్యధిక టెస్ట్ పరుగుల రికార్డును కూడా అధికమించి ఇందులోనూ ప్రపంచ రికార్డు సాధించాడు. ఇతడు మూడు పర్యాయాలు వెస్ట్‌ఇండీస్ క్రికెట్ జట్టుకు నాయకత్వం వహించాడు. మొదటి పర్యాయం 1998లో, రెండో సారి 2003లో, చివరగా 2006 ఏప్రిల్లో శివనారాయణ్ చందర్‌పాల్ రాజీనామాతో నాయకత్వం చేపట్టాడు. 2006 డిసెంబర్ 16న టెస్ట్ క్రికెట్ లో 10,000 పరుగులను పూర్తి చేసి ఈ ఘనత సాధించిన తొలి వెస్ట్‌ఇండీస్ బ్యాట్స్‌మెన్ గా రికార్డు స్థాపించాడు. 2007, ఏప్రిల్ 10న లారా వన్డే క్రికెట్ నుంచి నిష్క్రమిస్తున్నట్లు ప్రకటించాడు .
డెస్మండ్ హేన్స్
1956, ఫిబ్రవరి 15న బార్బడస్లో జన్మించిన డెస్మండ్ హేన్స్ (Desmond Leo Haynes) వెస్ట్‌ఇండీస్కు చెందిన ప్రముఖ మాజీ క్రికెట్ క్రీడాకారుడు. అతడు 1991లో విజ్డెన్ క్రికెటర్ గా ఎన్నికయ్యడు.
1980వ దశాబ్దంలో వెస్టీండీస్ తరఫున ఆడిన బ్యాట్స్‌మెన్‌లలో హేన్స్ ప్రముఖుడు. వెస్టండీస్ కు చెందిన మరో ఒపెనింగ్ బ్యాట్స్‌మెన్ అయిన గార్డన్ గ్రెనిడ్గ్తో కల్సి టెస్ట్ క్రికెట్‌లో 16 సెంచరీ భాగస్వామ్యాలు నిర్మించాడు. ఇందులో 4 పాట్నర్‌షిప్ డబుల్ సెంచరీలు. హేన్స్ 116 టెస్ట్ మ్యాచ్‌లు ఆడి టెస్ట్ క్రికెట్‌లో 42.29 సగటుతో 7487 పరుగులు సాధించాడు. టెస్ట్ క్రికెట్‌లో అతని అత్యధిక వ్యక్తిగత స్కోరు 184 పరుగులు. దీనిని 1984లో ఇంగ్లాండుపై సాధించాడు. 1978లో భారత పర్యటనలో హ్యాండిల్ ది బాల్ ప్రకారం ఔటై ఈ విధంగా ఔటైన అతికొద్ది బ్యాట్స్‌మెన్‌లలో ఒకరిగా నిల్చాడు.
వన్డే క్రికెట్‌లో కూడా హేన్స్ అనేక రికార్డులు సృష్టించిననూ కాలక్రమేణా ఆ రికార్డులు తదుపరి బ్యాత్స్‌మెన్‌లచే తిరగరాయబడ్డాయి. ఒక దశలో వన్డే క్రికెట్‌లో అత్యధిక పరుగులు మరియు అత్యధిక సెంచరీలు హేన్స్ పేరిటే ఉన్నాయి. అతడు 1979, 1983, 1987 మరియు 1992 ప్రపంచ కప్ క్రికెట్‌లలో 25 మ్యాచ్‌లు ఆడి 854 పరుగులు సాధించాడు. ఇందులో ఒక శతకం, 3 అర్థ శతకాలు ఉన్నాయి.
1997లో క్రికెట్ నుంచి నిష్క్రమించిన పిదప హేన్స్ బార్బడస్ క్రికెట్ అసోసియేషన్ సెలెక్టింగ్ చైర్మెన్‌గా, కార్ల్‌టన్ క్రికెట్ క్లబ్ అధ్యక్షుడిగా, వెస్ట్‌ఇండీస్ ప్లేయర్స్ అసోసియేషన్ కార్యదర్శిగా పనిచేశాడు. సెనేటర్ గాను, జాతీయ స్పోర్ట్స్ కౌన్సిల్ చైర్మెన్ గాను విధులు నిర్వహించాడు. అతని ఆత్మకథ లియాన్ ఆఫ్ బార్బడస్ (Lion of Barbados)
మైకెల్ హోల్డింగ్
1954, ఫిబ్రవరి 16న జన్మిమ్చిన మైకెల్ హోల్డింగ్ (Michael Anthony Holding) వెస్ట్‌ఇండీస్కు చెందిన ప్రముఖ మజీ క్రికెట్ క్రీడాకారుడు. భయంకరమఇన బౌలింగ్ తో బ్యాట్స్‌మెన్‌లను గడగడలాడించేవాడు. అతని ఎత్తుకు తగ్గట్లు (6' 3 ½") అతని రనప్ (బౌలింగ్ వేసే ముందు పరుగెత్తే దూరం) కూడా చాలా పొడవు. అతనితో పాటు భయంకర బౌలర్లు జోయెల్ గార్నర్, ఆండీ రోబర్ట్స్, మాల్కం మార్షల్లు ప్రత్యర్థి బ్యాట్స్‌మెన్లను ముప్పుతిప్పలు పెట్టేవారు. 1980 దశాబ్దంలో వెస్టీండీస్ ప్రపంచ క్రికెట్ లో ఉన్నత దశలో నిల్వడానికింf వీరందరి కృషి కారణం.
టెస్ట్ క్రికెట్‌లో 60 మ్యాచ్‌లు ఆడి 23.68 సగటుతో 249 వికెట్లు సాధించాడు. ఇందులో ఒకే ఇన్నింగ్సులో 5 వికెట్లను 13 సార్లు, ఒకే టెస్టులో 10 వికెట్లను 2 సార్లు సాధించాడు. అతని అత్యుత్తమ బౌలింగ్ విశ్లేషణ 92 పరుగులకు 8 వికెట్లు. టెస్టులలో 36 సిక్సర్లు కొట్టి 1000 పరుగుల లోపు పరుగులు చేసిన వారిలో అత్యధిక సిక్సర్లు సాధిమ్చిన వాడిగా రికార్డు సృష్టించాడు.
వన్డే క్రికెట్‌లో 102 మ్యాచ్‌లు ఆడి 142 వికెట్లను సాధించాడు. వన్డేలో అత్యుత్తమ బౌలింగ్ విశ్లేషణ 26 పరుగులకు 5 వికెట్లు. 1979 మరియు 1983 లలో ప్రపంచ కప్ క్రికెట్ లో పాల్గొన్నాడు.
ప్రస్తుతం హోల్డింగ్ క్రికెట్ కామెంటేటర్ గా విధులను నిర్వహిస్తున్నాడు.
క్లైవ్ లాయిడ్
1944, ఆగస్టు 31 న లోని లోజన్మించిన క్లైవ్ లాయిడ్ (Clive Hubert Lloyd) కు చెందిన మాజీ క్రికెట్ క్రీడాకారుడు. 1974 నుంచి 1985 వరకు వెస్టీండీస్ కెప్టెన్‌గా ఉండి క్రికెట్ లో అగ్రరాజ్యంగా చేశాడు. క్రికెట్ చరిత్రలోనే అత్యున్నత కెప్టెన్‌గా అతనికి ఖ్యాతి లభించింది. అతని నాయకత్వంలో వెస్టీండీస్ ఒక దశలో వరుసగా 27 టెస్టులలో పరాజయం పొందలేదు. అందులో 11 వరస విజయాలు. ( ఈ కాలంలో ఒక టెస్టుకు వివియన్ రిచర్డ్స్ నాయకత్వం వహించాడు). లాయిడ్ 3 ప్రపంచ కప్ లలో వెస్టీండీస్ కు నాయకత్వం వహించాడు. అందులో 1975 మరియు 1979 లలో జరిగిన మొదటి, రెండో ప్రపంచ కప్‌లలో వెస్టీండీస్ విజయం సాధించింది. 1983 లో జరిగిన ప్రపంచ కప్‌లో కూడా ఫైనల్ వరకు వచ్చి కపిల్ దేవ్ నాయకత్వంలోని భారత్ జట్టు పై ఓడిపోయారు.
లాయిడ్ టెస్ట్ క్రికెట్‌లో 110 మ్యాచ్‌లు ఆడి 46.67 సగటుతో 7515 పరుగులు సాధించాడు. అతని తొలి టెస్ట్ 1966 లో ఆడినాడు. టెస్ట్ క్రికెట్‌లో అతని అత్యధిక స్కోరు 242 నాటౌట్. టెస్ట్ క్రికెట్‌లో 19 సెంచరీలు, 39 అర్థ సెంచరీలు సాధించాడు.
వన్డే క్రికెట్‌లో లాయిడ్ 87 మ్యాచ్‌లు ఆడి 1977 పరుగులు 39.53 సగటుతో సాధించాడు. ఇందులో ఒక సెంచరీ, 11 అర్థ సెంచరీలు ఉన్నాయి. వన్డేలో అతని అత్యధిక స్కోరు 102 పరుగులు.
1971 లో లాయిడ్ విజ్డెన్ క్రికెటర్ ఆఫ్ ది ఇయర్ గా ఎంపికయ్యాడు.
రిటైర్‌మెంట్ తర్వాత లాయిడ్ కోచ్‌గా, కామెంటేటర్‌గా బాధ్యతలు చేపట్టాడు. 2001 నుంచి 2006 వరకు ఐ.సి.సి.మ్యాచ్ రెఫరీగా ఉన్నాడు. ప్రస్తుతం ఇతడు వెస్టీండీస్ క్రికెట్ మేనేజర్‌గా ఉన్నాడు.
గంట (పరికరం)
గంట లేదా ఘంట (ఆంగ్లం Bell) ఒకరకమైన గృహోపకరణము. ఇవి ఎక్కువగా కంచుతో తయారుచేస్తారు.
పొడపత్రి
పొడపత్రి ఒక రకమైన ఔషధ మొక్క. దీని శాస్త్రీయనామం 'జిమ్నిమా సిల్విస్టర్'., అపోసైనేసి కుటుంబానికి చెందినది. ఇది భారతదేశంలో ప్రకృతి సిద్ధంగా అరణ్యాలలో పెరుగుతంది. దీనిని సంస్కృతంలో "మేషశృంగి" అని పిలుస్తారు. అంతే కాకుండా "పుట్టభద్ర" / "మధునాశని" అని కూడా అంటారు. జింనిమా సిల్విస్ట్రి అనేది ఒక ప్రఖ్యాతమైన మొక్క. ఈ మొక్కని గుర్మర్ అని అంటారు.గుర్మర్ అంటే హిందీ వాడుకంలో మధుమేహాన్ని చంపేది అని అర్దం.వీటి ఆకులు ధీర్ఘవృత్తాకారంలో,సన్నగా ముక్కల వలె వుంటాయి.ఆకులు మృదువుగా వుంటాయి.పువ్వులు లేత పసుపు రంగులో,గుండ్రాటి ఆకారంలో వుంటాయి.పువ్వులు ఏకనాభిలో పక్కగా ఎర్పడి వుంటాయి.ఏకనాభి యొక్క కాడ పొడుగుగా వుంటాయి. రక్షక పత్రాలు పొడుగుగా,గుండ్రంగా వుంటాయి.
పొడపత్రి అడవుల్లో సహజసిద్ధంగా లభ్యమౌతుంది. అయితే మార్కెట్లోని గిరాకీ మూలంగా దీనిని సాగుచేయవచ్చును.
పొడపత్రిని విత్తనాల ద్వారా సాగుచేయవచ్చును. మొదట నారుమళ్ళను చేసుకొని, ఆరోగ్యంగా వుండే పిల్ల మొక్కలను పొలాల్లో నాటుకోవాలి. విత్తనాలు సాధారణంగా 7-10 రోజుల్లో మొలకెత్తుతాయి. మొలకెత్తిన 4-5 వారాల తర్వాత నేలను సిద్ధము చేసుకొని, చాళ్ళు దున్నుకొని 1-2 మీటర్ల నిడివిలో పిల్ల మొక్కల్ని నాటుకోవాలి. ఇవి ఎగబ్రాకడానికి ఊతకర్రలను మొదట్లో ఒక పందిరిలాగ ఏర్పాటుచేస్తే పొడపత్రి పందిరంతా అల్లుకొని పొదలాగా తయారౌతుంది.
ఒక్క చెట్టు నుండి 250 గ్రాముల నుండి 5-6 కిలోల ఆకులు సేకరించవచ్చును. మొక్క పుష్పించు దశలో ఆకులను సేకరించవలెను. సేకరించిన ఆకులను నీడలో ఆరబెట్టి, ఎండిన తరువాత గోతాలలో భద్రపరచుకొనవలెను. మొక్కలు అల్లుకొనే దశలో లేదా పుష్పించే దశలో వేపపిండి నీళ్ళలో కరిగించి వడియగట్టి చల్లడం వలన చీడ పీడలు నివారించవచ్చును.
నేలవేము
నేలవేము ఒకరకమైన ఔషధ మొక్క. దీనిని ఇంటి వద్ద కుండీలలో పెంచుకోవచ్చును. ఇది వేప కన్నా చేదుగా ఉంటుంది. కాండంలోను, ఆకులోను ఔషధ గుణాలు పుష్కలంగా ఉంటాయి. ఆండ్రోగ్రాఫిస్ పనికులట అనేది వార్షిక పత్ర వృక్షం. ఈ వృక్షం భారతదేశం మరియు శ్రీలంక లలో అకంతేసి అనే కుటుంబానికి చెందినది. ఇది విస్తృతంగా దక్షిణ మరియు ఆగ్నేయ ఆసియాలో సాగు చేస్తారు. ఇది సాంప్రదాయకంగా అంటువ్యాధులు మరియు కొన్ని వ్యాధుల చికిత్సకు ఉపయోగిస్తున్నారు. ఎక్కువగా ఆకులు మరియు మూలాల ఔషధ ప్రయోజనాల కోసం ఉపయోగించారు.
కుండీలో విత్తనాలు చల్లుకోవాలి. 8 రోజులకు మొక్క మొలుస్తుంది. కుండీకి రెండు మొక్కలు ఉంచితే చాలు. జూన్‌లో విత్తుకోవచ్చు. ఇది వంద సెంటీమీటర్ల ఎత్తు పెరుగుతుంది. పిలకలు కత్తిరిస్తుంటే గుమ్మటంలా పెరుగుతుంది. సెప్టెంబర్ నాటికి పూత వస్తుంది. ఆ సమయంలో మొక్కను కత్తిరించి నీడన ఆరబెట్టి భద్రపరచుకోవచ్చు. 10-15 సెంటీమీటర్ల ఎత్తున మొక్కను కత్తిరిస్తే.. మళ్లీ చిగుళ్లు వస్తాయి. 60 రోజుల్లో రెండోసారి కోసుకోవచ్చు. చూర్ణం చేసి దాచుకోవచ్చు. తులసి మాదిరిగానే.. దీన్ని రోజూ రెండు పచ్చి ఆకులు లేదా కాండం, ఆకుల పొడి లేదా వాటి కషాయం ఎలా వీలైతే అలా వాడొచ్చు. 
చక్కెర వ్యాధిని అరికడుతుంది. కాలేయ వ్యాధులు రాకుండా చూస్తుంది. వైరల్ / విష జ్వరాలు రాకుండా కాపాడుతుంది. చికున్ గున్యా / విష జ్వరాలు వచ్చిన వారికి ఉపశమనం కలిగిస్తుంది. గిరిజనులు నేలవేము చెట్లను ఇంట్లో వేలాడగట్టుకొని వాడుకుంటూ ఉంటారు. తేలుకుట్టిన వారికి నేలవేము ఆకు తినిపిస్తే తగ్గిపోతుంది. ఈ ఆకుల చేదు తెలిసే అంతవరకూ తినిపిస్తుండాలి. ఈ వృక్షం ను అలంకరణ కొరకు వాడుతారు. #ఈ మొక్క ఫలాలను నీటి వనరుగా వాడతారు.
తమిళ వంటకాలు
తమిళులు సాధారణంగా ఉప్పుడు బియ్యము అన్నం తింటారు. పచ్చి బియ్యం అన్నము తినటానికి ఎక్కువగా వెనకాడుతుంటారు పచ్చిబియ్యము అన్నము అరగదని వారికి కొంచము సందేహము. వారు ఎక్కువగా ఇడ్లీ లను ఉదయపు ఉఆహారంగా తీసుకుంటారు. దానికి వారు సాంబారు, టెంకాయచెట్నీ, ఇడ్లీపొడి మొదలైన వాటితో తీసుకుంటారు. తరువాత ఆదే పిండితో దోశలు చేస్తారు. వారు ఆపిండిని ఉప్పుడు బియ్యము, మినపప్పు నాన పెట్టి రుబ్బిన పిండిని సగము రోజు పులవబెట్టి తయారు చేస్తారు. వారి బోజనములో సాంబారు, రసము, ఒకటో రెండో తాలింపులు తప్పని సరి. కాల్చిన అప్పడము కూడా చేర్చుకుంటారు. మజ్జిగ అన్నంలో ఎక్కువగా వాడరు జలుబు చేస్తుందని వారి సందేహము. మజ్జిగలో తిరగమాత వేసి అల్లము, కొత్తమల్లి, ఉప్పు చేర్చి అప్పుడప్పుడు భోజనములో (సాపాటు) తీసుకుంటారు. మజ్జిగపులుసు (మోర్ కుళంబు), మన పప్పు కూరకు దగ్గరగా ఉండే కూట్టు, కారకుళంబు బోజంతో తీసుకునే ఇతర కూరలు. సాధారణంగా తమిళుల వంటకాలలో కారము, ఉప్పు, పులుపు ఆంధ్రులతో పోల్చినపుడు తక్కువగా ఉంటుంది. వీరు నూనె తక్కువగా వినియోగిస్తుంటారు. వేగింపులు, నూనెలో దేవిన (ఫ్రై) కూరలు అరుదుగా చేస్తారు. వీరు భోజనము అరటి ఆకులలో తినడాంలో ఆసక్తి కనబరుస్తారు.
విందు భోజనంలో తలవాళై అనబడే లేత అరటిఆకుల చివరి భాగాలను మాత్రమే ఎక్కువగా ఉపయోగిస్తారు. విందులలో ఉదయపు ఊపాహారములో వెణ్పొంగల్ (పప్పొంగలి) మెదువడ (మత్తగా రుబ్బిన పిండితో చేసిన మనప వడ) చెట్నీ, సాంబార్ లేక కుళంబు (పులుసు) తప్పనిసరి. భోజనము సాంబారు తోనే ఆరంభిస్తారు. తమిళులు అన్ని రకాల కూరగాయలతో ఎక్కువగా కుబ్బరి తురుము కోచము పచ్చి మిరప కాయను చేర్చి తాలింపు కూరలు చేస్తారు. వీటికి నాన పెట్టిన పెసరపప్పు,
పచ్చి బీన్స్, పచ్చి బఠానీలు, నానబెట్టిన చనగలు మొదలైనవి కలిపి చేస్తుంటారు. తాలింపు కూరలను, కూట్టు, అప్పడము, వడాము, వడయాలను, తువైయల్ మొదలైన సాంబారు, రసము, కుళంబు అన్నంలో నంజుకుని తింటారు. మునగాకు, అవిశాకు, ముల్లంగి, పొన్నగంటి, కామంచి ఆకులతోను తాలింపు కూరలను చేస్తారు. వల్లారై, బచ్చలి, చుక్క, పుదీనా, కొత్తమల్లి మొదలైన ఆకు కూరలతో తువైయల్ (పచ్చడి) చేస్తారు. అరటి దూటతో కూట్టు (పప్పుకూర), అరటి పువ్వుతో పొరియల్ (తాలింపు) వడలు వీరి ప్రత్యేకత.
సాంబారు కాక మిగిలిన వాటిని పప్పు చేర్చకుండా అదే సమయంలో బెల్లము, చక్కెర మొదలైన తీపిని చేర్చకుండా చేస్తుంటారు.
అను వైన పచ్చి కూరలను పెరుగుతో కలిపి ఉత్తర భారతీయుల రైతాలాంటి పెరుగు పచ్చడిని చేస్తూ ఉంటారు.
తమిళులకు పొడి ఇడ్లీ దోశలకు మంచినూనెను చేర్చి తినడము అలవాటు భోజనసమయంలో వీరికి పొడి తినడము అలవాటులేదు.
కార్ల్ హూపర్
1966, డిసెంబర్ 15న జన్మించిన కార్ల్ హూపర్ (Carl Llewellyn Hooper) వెస్ట్‌ఇండీస్కు చెందిన ప్రముఖ మాజీ క్రికెట్ క్రీడాకారుడు. 1980 దశాబ్దం చివరిలో గార్డన్ గ్రెనిడ్జ్, డెస్మండ్ హేన్స్, మాల్కం మార్షల్, కోర్ట్నీ వాల్ష్ దిగ్గజాలు ఆడే సమయంలో వెస్ట్‌ఇండీస్ జట్టులో ప్రవేశించి దాదాపు 21 సంవత్సరాలపాటు అంతర్జాతీయ క్రికెట్ ఆడినాడు.
మొత్తం తన టెస్ట్ కెరీర్ లో 102 టెస్ట్ మ్యాచ్‌లు ఆడిన హూపర్ అత్యధిక స్కోరు 233 పరుగులు 2001లో భారత జట్టుపై సాధించాడు . హూపర్ టెస్టులలో మొత్తం 5762 పరుగులు సాధించాడు. అందులో 13 సెంచరీలు, 27 అర్థ సెంచరీలు ఉన్నాయి. బౌలింగ్‌లో 114 వికెట్లు సాధించాడు.
వన్డేలలో హూపర్ 227 మ్యాచ్‌లు ఆడి 5761 పరుగులు సాధించాడు. వన్డేలలో అతని అత్యధిక స్కోరు 133 నాటౌట్. వన్డేలలో అతను 7 సెంచరీలు, 29 అర్థ సెంచరీలు సాధించాడు. 193 వికెట్లను కూడా తన బౌలింగ్‌లో పడగొట్టాడు.
ఫస్ట్ క్లాస్ క్రికెట్‌లో హూపర్ గుయానా జట్టుకు ప్రాతినిధ్యం వహించాడు. ఇంగ్లీష్ కౌంటీ క్రికెట్‌లో కూడా కెంట్ మరియు లాంకాస్టర్ తరఫున ఆడినాడు. 2003లో హూపర్ అన్ని 18 కౌంటీ జట్టులపై సెంచరీలు సాధించిన రెండో ఆటగాడిగా రికార్డు సృష్టించాడు.
టెస్టులలోనూ, వన్డేలలోనూ 5000 పైగా పరుగులుచేసి, రెండింటిలోనూ 100 కు పైగా వికెట్లు సాధించి, రెండింటిలోనూ 100 కు పైగా క్యాచ్‌లు పట్టి ఈ ఘనత సాధించిన తొలి క్రికెటర్‌గా రికార్డు సృష్టించాడు.